РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/236-16

20. октобар 2016. године

Б е о г р а д

ЗАПИСНИК

ДЕСЕТЕ СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 20. ОКТОБРА 2016. ГОДИНЕ

Седница је почела у 12,35 часова.

Седницом је председавала др Александра Томић, председник Одбора.

Седници су присуствовали чланови Одбора: Горан Ковачевић, Оливера Пешић, Зоран Красић, Милорад Мирчић, Горан Ћирић, Золтан Пек, Милан Лапчевић и Момо Чолаковић.

Седници су присуствовали заменици чланова Одбора: Зоран Бојанић, заменик Николе Јоловића, Србислав Филиповић, заменик Жике Гојковића, Иван Манојловић, заменик Верољуба Арсића и Славиша Булатовић, заменик Радмила Костића.

Седници нису присуствовали Душан Бајатовић, Саша Радуловић, Милорад Мијатовић и Војислав Вујић, нити њихови заменици.

У току обједињене расправе прве до пете тачке дневног реда, чланови Одбора Милорад Мирчић, Зоран Красић и Милан Лапчевић напустили су салу у којој се одржавала седница.

На позив председника Одбора, седници је присуствовала Драгана Ратковић, шеф Групе за програмске и пројектне зајмове у Управи за јавни дуг, у Министарству финансија.

На предлог председника, Одбор је већином гласова утврдио следећи

Д н е в н и р е д:

1. Разматрање Предлога закона о потврђивању Оквирног споразума о зајму LD 1768 (2012) између Банке за развој Савета Европе и Републике Србије, који је поднела Влада (број 011-2252/16 од 29. септембра 2016. године);

2. Разматрање Предлога закона о потврђивању Финансијског уговора „Апекс зајам за мала и средња предузећа и друге приоритете III/Б“ између Републике Србије и Европске инвестиционе банке и Народне банке Србије, који је поднела Влада (број 011-2316/16 од 4. октобра 2016. године;

3. Разматрање Предлога закона о потврђивању Оквирног споразума о зајму LD 1830 (2014) између Банке за развој Савета Европе и Републике Србије, који је поднела Влада (број 011-2319/16 од 4. октобра 2016. године);

4. Разматрање Предлога закона о потврђивању Споразума о зајму (Програм модернизације и оптимизације јавне управе) између Републике Србије и Међународне банке за обнову и развој, који је поднела Влада (број 011-2320/16 од 4. октобра 2016. године);

5. Разматрање Предлога закона о потврђивању Уговора о зајму између Владе Републике Србије и Фонда за развој Абу Дабија за буџетску подршку, који је поднела Влада (број 011-2475/16 од 13. октобра 2016. године).

\* \* \*

На предлог председника, Одбор је већином гласова (девет за, један против, три члана Одбора нису гласала) прихватио да се обједини расправа прве до девете тачке дневног реда, а одвојено одлучивање.

\* \* \*

**Прва - пета тачка дневног реда:** Разматрање Предлога закона о потврђивању Оквирног споразума о зајму LD 1768 (2012) између Банке за развој Савета Европе и Републике Србије, који је поднела Влада;Предлога закона о потврђивању Финансијског уговора „Апекс зајам за мала и средња предузећа и друге приоритете III/Б“ између Републике Србије и Европске инвестиционе банке и Народне банке Србије, који је поднела Влада; Предлога закона о потврђивању Оквирног споразума о зајму LD 1830 (2014) између Банке за развој Савета Европе и Републике Србије, који је поднела Влада; Предлога закона о потврђивању Споразума о зајму (Програм модернизације и оптимизације јавне управе) између Републике Србије и Међународне банке за обнову и развој, који је поднела Влада; Предлога закона о потврђивању Уговора о зајму између Владе Републике Србије и Фонда за развој Абу Дабија за буџетску подршку, који је поднела Влада

Предложене законе образложила је Драгана Ратковић, шеф Групе за програмске и пројектне зајмове у Управи за јавни дуг, у Министарству финансија.

Оквирним споразумом о зајму LD 1768 (2012) између Банке за развој Савета Европе и Републике Србије одобрава се зајам до износа од 17.000.000 евра за Пројекат изградње нових затворских капацитета у Крагујевцу (нови затворски објекат ће имати три спрата укупне површине од око 10.800 м2 са смештајним капацитетом за 400 правоснажно осуђених лица, на пет и више година казне). Процењена вредност Пројекта је око 29 милиона евра. Учешће Републике Србије у овом пројекту је око 10 милиона евра и то кроз нефинансијске фондове и буџетска средства, док Инвестициони оквир за Западни Балкан - Инструмент за инфраструктурне пројекте (WBIF-IPF) обезбеђује финансирање путем донације у износу од 1, 5 милиона евра. За спровођење Пројекта задужено је Министарство правде. Услови под којима се одобравају финансијска средства су: могућност избора фиксне или варијабилне каматне стопе приликом повлачења транше; могућност избора отплате кредита у годишњим и полугодишњним ратама приликом повлачења транше; могућност избора периода отплате у распону од 15 до 20 година, укључујући период почека до пет година за сваку повучену траншу; приступна накнада и провизија на повучена средства се не плаћају; кредит се реализује у најмање две транше а крајњи датум расположивости кредитних средстава је 30. септембар 2019. године.

Финансијским уговором „Апекс зајам за мала и средња предузећа и друге приоритете III/Б“ између Републике Србије и Европске инвестиционе банке и Народне банке Србије одобрава се зајам у износу од 150 милиона евра. Из средстава Апекс III/Б кредитне линије одобраваће се кредити крајњим корисницима посредством пословних банака (са којима ће НБС закључивати уговоре о посредовању), путем закључивања уговора о кредитирању, док ће се о администрирању ове кредитне линије за рачун Републике Србије као зајмопримца, старати НБС као агент, а Европска инвестициона банка ће вршити избор пословних банака за реализацију Финансијског уговора, уз сагласност зајмопримца и агента. Новину код ове кредитне линије представља Иницијатива „Послови за младе Западног Балкана“, којом је Европска инвестициона банка желела да подржи мала и средња предузећа и предузећа средње тржишне капитализације у Републици Србији која промовишу запошљавање млађе популације. Услови под којима се одобравају финансијска средства су: могућност избора фиксне или варијабилне каматне стопе приликом повлачења транше; период отплате кредита је 12 година (за пројекте које спроводе мала и средња предузећа и предузећа средње тржишне капитализације), односно 15 година (за приоритетне пројекте које спроводе крајњи корисници свих величина); најмање 70% кредитних средстава биће додељено за квалификоване пројекте малих и средњих предузећа и предузећа средње тржишне капитализације, од чега до 30% за предузећа средње тржишне капитализације, док је преосталих 30% кредита намењено за приоритетне пројекте, без обзира на величину крајњег корисника; кредит се реализује у највише 20 транши, са минималним износом од 5 милиона евра (осим у случају транше намењене пројектима послова за младе која не може да буде мања од 2,5 милиона евра); приступна накнада и провизија на неповучена средства се не плаћа.

Оквирним споразумом о зајму LD 1830 (2014) између Банке за развој Савета Европе и Републике Србије одобрава се зајам у износу од 8 милиона евра за Пројекат „Санирање последица замљотреса у Краљеву“ чија је процењена вредност око 14 милиона евра. Циљ Пројекта је обезбеђивање компензацијских трајних стамбених решења за 366 породица чији су станови оштећени током замљотреса који је погодио Краљево и централне делове Републике Србије у новембру 2010. године. У финансирању Пројекта, поред Банке за развој Савета Европе, учествује и Град Краљево (у натури и новцу), док Инвестициони оквир за Западни Балкан (WBIF) обезбеђује преостали износ потребних средстава. Такође, уколико буде одобрено, Инвестициони оквир за Западни Балкан - Инструмент за инфраструктурне пројекте (WBIF-IPF) финансираће трошкове надзора и техничке инспекције, у виду донације. За спровођење Пројекта задужено је Министарство грађевинарства, саобраћаја и инфраструктуре, док је Републичка агенција за становање одговорна за праћење и финансијско управљање Пројектом. Услови под којима се одобравају финансијска средства су: могућност избора фиксне или варијабилне каматне стопе приликом повлачења транше; могућност избора отплате кредита у годишњим и полугодишњним ратама приликом повлачења транше; приступна накнада и провизија на неповучена средства се не наплаћују; за сваку повучену траншу зајмопримац може да изабере период отплате у распону од 15 до 20 година, укључујући период почека до пет година; крајњи датум расположивости кредитних средстава је 31. децембар 2019. године; кредит се реализује у најмање 2 транше.

Споразумом о зајму (Програм модернизације и оптимизације јавне управе) између Републике Србије и Међународне банке за обнову и развој одобрава се зајам до износа од 69 милиона евра за финансирање Програма модернизације и и оптимизације државне управе. Предметни зајам је конципиран по принципу буџетске подршке јер ће одобрена средства бити примање републичког буџета али ће се исплате транши вршити по испуњењу индикатора повезаних са повлачењем средстава зајма, уз могућност исплате по основу парцијално достигнутих или у потпуности испуњених индикатора. Целокупна средства биће распоређена по одређеним категоријама и, у зависности од степена испуњења очекиваних резултата који ће се мерити по јасно утврђеним формулама, моћи ће да се повуче одређен износ зајма распоређен за тај резултат/категорију и плате трошкови Програма модернизације и оптимизације јавне управе. Програм спроводи Министарство државне управе и локалне самоуправе, Управа за трезор у Министарству финансија и Управа за јавне набавке, док Републички секретаријат за јавне политике пружа подршку у делу верификовања остварених резултата, измерених у односу на конкретне показатеље везане за повлачење средстава зајма, и одговоран је за координацију прикупљања података и извештавање о учинку Програма. Државна ревизорска институција је задужена за ревизију поступка финансирања на основу Програма. Услови под којима се одобравају финансијска средства су: рок отплате је 17 година, укључујући и период почека у трајању до пет година; период отплате главнице је 12 година; полугодишња отплата обавеза; каматна стопа је једнака шестомесечном ЕУРИБОР + варијабилна маржа која тренутно износи 0,71% за зајмове ове рочности; приступна накнада се плаћа по стопи 0,25% од износа зајма једнократно; стопа код обрачуна провизије за неискоришћени део зајма је 0,25% годишње; обавеза зајмопримца је да зајам врати у 24 узастопне полугодишње рате сваког 15. априла и 15. октобра, почевши од 15. априла 2021. године.

Уговором о зајму између Владе Републике Србије и Фонда за развој Абу Дабија за буџетску подршку одобрава се зајам у у износу од 3.673.000.000 дирхама (око 1 млрд УСД) који ће се у краткорочној перспективи користити за финансијску подршку буџету, али средњорочно гледано, пружиће подршку економском опоравку земље и наставку започетих реформи. Услови под којима се одобравају финансијска средства су: крајњи рок за повлачење средстава зајма је 31. децембар 2021. године, уз могућност његовог продужетка; зајам се користи у пет транши до износа који неће прелазити 734.600.000 УАЕ дирхама (приближно 200.000.000 УСД), при чему ће временски период између повлачења бити најмање 6 месеци; зајмопримац плаћа камату и накнаду за покриће административних трошкова зајма, које се обрачунавају од датума повлачења, по стопи од 2,25% годишње на повучени, а неизмирени износ главнице зајма; у складу са политиком Фонда за развој Абу Дабија, предвиђена је годишња накнада за посебне уговорне обавезе које овај фонд преузима на захтев зајмопримца од 0,5% годишње, али такви трошкови не би требало да настану јер српска страна неће упућивати посебне захтеве за уговорне обавезе ове врсте; период доспећа зајма је 10 година, укључујући и период почека у трајању од пет година, док је период отплате пет година; прва рата отплате главнице доспева 5. октобра 2021. године, а последња 5. априла 2026. године; полугодишња отплата обавеза на дан 5. априла и 5. октобра сваке године.

У дискусији су учествовали: Милан Лапчевић, Зоран Красић, Зоран Ћирић, Зоран Бојанић и Горан Ковачевић.

Током дискусије чланови Одбора су изнели више примедби у вези задуживања Републике Србије по предметним зајмовима те с тим у вези, поставили одређена питања: зашто подаци садржани у Извештају о извршењу буџета Републике Србије за 2016. годину за период 1. јануар - 30. јун 2016. године показују да је држава више потрошила него што је приходовала (укупни расходи државе су за 3,8 милијарди динара већи од њених укупних прихода и примања), док је у медијима и на сајту Министарства финансија доступна информација да је стање буџета добро, односно да је држава за првих шест месеци била у суфициту за 22 милијарди динара, зашто Република Србија, ако има суфицит, узима кредите ради буџетске подршке, зашто је износ зајма који Република Србија узима од Фонда за развој Абу Дабија у националној валути УАЕ, односно у дирхамима а не у некој другој валути, да ли постоји процена НБС или друге овлашћене институције о кретању дирхама и постојању ризика да дирхам из неких разлога у наредном периоду изгуби вредност, шта подразумева накнада за посебне уговорне обавезе од 0,5%, да ли је представнику Министарства познат податак о томе колико је Република Србија до сада узела кредита за модернизацију и оптимизацију јавне управе, односно колико је до сада уложено у наведено и да ли постоји анализа ефеката тих улагања у модернизацију јавне управе, да ли је представнику Министарства познат податак колико је „скупих“ кредита рефинансирано „јефтиним“ кредитима у периоду од 2012. године до данас и који су то кредити.

Члан Одбора Зоран Красић изнео је примедбу због недоласка на седницу представника Владе, односно министра финансија и повереника Владе чија имена су наведена у дописима којима је Влада доставила предлоге закона о којима Одбор расправља на овој седници. Указао је на одредбу члана 25. Закона о закључивању и потврђивању међународних уговора којом је утврђена обавеза Владе да обавештава Народну скупштину о извршавању међународних уговора које је потврдила Народна скупштина и подсетио да овакав извештај Народна скупштина још није добила. Такође, позивајући се на одредбе овог закона, замолио је да Влада као предлагач закона којима се потврђују међународни уговори и споразуми убудуће уз предлог закона доставља и документе који се наводе у чл. 5, 6. и 7. Закона (предлог основе за вођење преговора и закључивање међународних уговора, мишљења надлежних министарстава, делегација за вођење преговора, њен састав и ставови за вођење преговора и сл.) и подсетио да свако задуживање Републике Србије мора да буде одобрено Законом о буџету Републике Србије.

На седници Одбора Милан Лапчевић, члан Одбора, издвојио је мишљење по свим предложеним законима о потврђивању који су били на дневном реду седнице Одбора.

На предлог Горана Ћирића, члана Одбора, договорено је да Одбор тражи од Министарства финансија да достави извештај о стању буџета локалних самоуправа имајући у виду чињеницу да ови буџети значајно утичу на укупни и консолидовани извештај о буџетском дефициту.

Драгана Ратковић, шеф Групе за програмске и пројектне зајмове у Управи за јавни дуг, у Министарству финансија, одговарала је на постављена питања чланова Одбора.

Председник Одбора је обавестила чланове и заменике чланове Одбора да министар финансија и државни секретар због обавезе да учествују на састанку са представницима ММФ-а нису били у могућности да данас присуствују седници Одбора и захвалила Драгани Ратковић на представљању предложених закона, као и на одговорима и информацијама које је дала члановима и заменицима чланова Одбора.

Одбор је, затим, прешао на одлучивање по првој до пете тачке дневног реда.

\* \* \*

1) На предлог председника, Одбор је већином гласова (девет за, нико против, нико уздржан, један члан Одбора није гласао) одлучио да предложи Народној скупштини да прихвати Предлог закона о потврђивању Оквирног споразума о зајму LD 1768 (2012) између Банке за развој Савета Европе и Републике Србије, који је поднела Влада.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Оквирног споразума о зајму LD 1768 (2012) између Банке за развој Савета Европе и Републике Србије.

Члан Одбора Милан Лапчевић издвојио је мишљење на седници Одбора.

За известиоца Одбора на седници Народне скупштине одређена је др Александра Томић, председник Одбора.

2) На предлог председника, Одбор је већином гласова (девет за, нико против, нико уздржан, један члан Одбора није гласао) одлучио да предложи Народној скупштини да прихвати Предлог закона о потврђивању Финансијског уговора „Апекс зајам за мала и средња предузећа и друге приоритете III/Б“ између Републике Србије и Европске инвестиционе банке и Народне банке Србије, који је поднела Влада.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Финансијског уговора „Апекс зајам за мала и средња предузећа и друге приоритете III/Б“ између Републике Србије и Европске инвестиционе банке и Народне банке Србије.

Члан Одбора Милан Лапчевић издвојио је мишљење на седници Одбора.

За известиоца Одбора на седници Народне скупштине одређена је др Александра Томић, председник Одбора.

3) На предлог председника, Одбор је већином гласова (девет за, нико против, нико уздржан, један члан Одбора није гласао) одлучио да предложи Народној скупштини да прихвати Предлог закона о потврђивању Оквирног споразума о зајму LD 1830 (2014) између Банке за развој Савета Европе и Републике Србије, који је поднела Влада.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Оквирног споразума о зајму LD 1830 (2014) између Банке за развој Савета Европе и Републике Србије.

Члан Одбора Милан Лапчевић издвојио је мишљење на седници Одбора.

За известиоца Одбора на седници Народне скупштине одређена је др Александра Томић, председник Одбора.

4) На предлог председника, Одбор је већином гласова (девет за, нико против, нико уздржан, један члан Одбора није гласао) одлучио да предложи Народној скупштини да прихвати Предлог закона о потврђивању Споразума о зајму (Програм модернизације и оптимизације јавне управе) између Републике Србије и Међународне банке за обнову и развој, који је поднела Влада.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума о зајму (Програм модернизације и оптимизације јавне управе) између Републике Србије и Међународне банке за обнову и развој.

Члан Одбора Милан Лапчевић издвојио је мишљење на седници Одбора.

За известиоца Одбора на седници Народне скупштине одређена је др Александра Томић, председник Одбора.

5) На предлог председника, Одбор је већином гласова (девет за, нико против, нико уздржан, један члан Одбора није гласао) одлучио да предложи Народној скупштини да прихвати Предлог закона о потврђивању Уговора о зајму између Владе Републике Србије и Фонда за развој Абу Дабија за буџетску подршку, који је поднела Влада.

На основу члана 156. став 3. Пословника Народне Скупштине, Одбор за финансије, републички буџет и контролу трошења јавних средстава подноси

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора о зајму између Владе Републике Србије и Фонда за развој Абу Дабија за буџетску подршку.

Члан Одбора Милан Лапчевић издвојио је мишљење на седници Одбора.

За известиоца Одбора на седници Народне скупштине одређена је др Александра Томић, председник Одбора.

\* \* \*

Седница је завршена у 14,05 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Александра Шашо др Александра Томић